የመንግሥት የሥራ ኃላፊዎችና ሌሎችም ዛሬ በባሕር ዳር ደም ለግሰዋል።
ባሕር ዳር፡ ሚያዝያ 17/2012 ዓ.ም (አብመድ) በባሕር ዳር ከተማ አስተዳደር የመንግሥት የሥራ ኃላፊዎች፣ የተለያዩ የኅብረተሰብ ክፍሎች፣ የተቋማት ሠራተኞችና ባለሙያዎች ዛሬ ደም ለግሰዋል። በምክትል ርእሰ መስተዳድር ማዕረግ የማኅበራዊ ክላስተር አስተባባሪና የሠራተኛና ማኅበራዊ ጉዳይ ቢሮ ኃላፊ ሙሉነሽ አበበ (ዶክተር) ደም ከለገሱት መካከል ናቸው። “ከእኛ የማይጎድለውን ደም በመለገስ ሕይወት ማትረፍ ይኖርብናል” ብለዋል። ኅብረተሰቡ በደም ልገሳ መርሀ ግብር እንዲሳተፍም ጥሪ አቅርበዋል።“እኔንም ጨምሮ መሪዎች ከመናገር ባለፈ ደም ለግሶ አርዓያ መሆን ላይ ክፍተት አለብን” ያሉት ደግሞ ዛሬ ደም ከለገሱት መካከል አንዱ የባሕር ዳር ዩኒቨርሲቲ ፕሬዝዳንት ፍሬው ተገኘ (ዶክተር)ከደም ለጋሾች መካከል አንዷ የነበረችው ተዋናይት ራሔል ወለላው “ከኮሮና ወረርሽኝ ራሳችንን በመጠበቅ ሁላችንም በደም የተሳሰርን ስለሆንን ደም መለገስ አለብን” ብላለች። እናቶች በወሊድ ጊዜ የሚያስፈልጋቸውን ደም በማጣት ሕይወታቸው ማለፍ እንደሌለበትም ተናግራለች።የባሕር ዳር ደም ባንክ አገልግሎት ኃላፊ ምክሩ ሽፈራው በሁለቱ ቀናት (ቅዳሜና እሑድ) በክልሉ ርእሰ ከተማ ብቻ በሦስት ቦታ ቁጥራቸው ከ500 – 600 የሚደርሱ ሰዎች ደም ይለግሳሉ ተብሎ እንደሚጠበቅ ገልጸዋል። ይህም እስከ 1 ሺህ 800 የሚሆኑ ሰዎችን ሕይወት ይታደጋል። በባሕር ዳርና አካባቢዋ ለሚገኙ 23 ሆስፒታሎችም ለሁለት ሳምንት የሚበቃ ደም ይኖራል ማለት ነው።የኮሮና ወረርሽኝ በኢትዮጵያ መከሰቱ ከተሰማ በኋላ በየወሩ በባሕር ዳር 2 ሺህ ከረጢት ደም ቢያስፈልግም ከ200 ከረጢት የማይበልጥ ደም ብቻ እየተገኘ መሆኑንም አቶ ምክሩ ገልጸዋል።የደም ልገሳ መርሀ ግብሩ በክልሉ ዋና ዋና ከተሞች ሚያዚያ 17 እና 18/2012 ዓ.ም እንደሚካሄድ መዘገባችን ይታወሳል።